Νέα ανακοίνωση των εργαζομένων του ΟΑΣΘ: “Για αυτό το λόγο βγαίνουμε στους δρόμους”

Νέα ανακοίνωση εξέδωσαν οι εργαζόμενοι του συνδικάτου εργαζομένων του ΟΑΣΘ, οι οποίοι αποφάσισαν να προχωρήσουν σε κινητοποιήσεις, ζητώντας απόσυρση της τροπολογίας, που κατατέθηκε στη Βουλή και επιτρέπει την εκχώρηση δρομολογίων του ΟΑΣΘ στα ΚΤΕΛ Θεσσαλονίκης ή σε ιδιώτες.

Mε απόφαση που έλαβε το Διοικητικό Συμβούλιο του Συνδικάτου, οι εργαζόμενοι προχωρούν σήμερα από τις 7 το απόγευμα, σε στάση εργασίας μέχρι το πέρας της βάρδιας. Επίσης, αύριο Πέμπτη 4 Οκτωβρίου θα προχωρήσουν σε 24ωρη απεργία, ζητώντας την απόσυρση της τροπολογίας και την επανέναρξη του διαλόγου για το συγκεκριμένο θέμα.

Σημειώνεται ότι αύριο στις 11:00 το διοικητικό συμβούλιο του συνδικάτου εργαζομένων στον ΟΑΣΘ θα συνεδριάσει εκ νέου.

«Από τον Ο.Α.Σ.Θ. ανακοινώνεται ότι, λόγω των κινητοποιήσεων που αποφάσισε το Συνδικάτο Εργαζομένων του Οργανισμού, σήμερα Τετάρτη 3 Οκτωβρίου 2018, από τις 19:00 και μέχρι τη λήξη της βάρδιας καθώς και αύριο Πέμπτη 4 Οκτωβρίου 2018, σε όλη τη διάρκεια της ημέρας, τα δρομολόγια θα πραγματοποιούνται με προσωπικό ασφαλείας.

Τα δρομολόγια της νυχτερινής λεωφορειακής γραμμής N1 KTEΛ – Αεροδρόμιο καθώς και η υπηρεσία μετακίνησης των ΑμΕΑ θα πραγματοποιηθούν κανονικά.

Οι μάσκες πέσανε και οι πραγματικοί στόχοι της πολυδιαφημιζόμενης κρατικοποίησης του ΟΑΣΘ αποκαλύπτονται.

Η διάλυση της συγκοινωνίας, το ξεπούλημα δημόσιας περιουσίας και ο διαμελισμός χιλιάδων εργαζομένων, μας βρίσκει αντίθετους και μας αναγκάζει να βγούμε αγωνιστικά στους δρόμους.

Σήμερα Τετάρτη 3 Οκτωβρίου 2018, ημέρα συζήτησης και ψήφισης της σχετικής τροπολογίας, εμείς οι εργαζόμενοι προκηρύσσουμε στάση εργασίας για σήμερα από 19:00 έως λήξη βάρδιας και αύριο Πέμπτη 4 Οκτωβρίου 2018 24ωρη Γενική Απεργία απαιτώντας την απόσυρση της τροπολογίας και άμεση διαβούλευση με Ένωση Δήμων Κεντρικής Μακεδονίας, όλους τους Δήμους της Περιφερειακής Ενότητας Θεσσαλονίκης και εργαζόμενους στην Αστική Συγκοινωνία. Για την συνέχεια των κινητοποιήσεών μας θα υπάρξει σχετική ενημέρωση».